**Б.Б.Кәрібаев**

**ҚР ҰҒА академигі,**

**әл-Фараби атындағы Қазақ ұлттық**

**университеті Қазақстан тарихы**

**кафедрасының меңгерушісі, т.ғ.д.**

**XVIII ғасыр басындағы қазақ-жоңғар қатынастарының кейбір өзекті мәселелері туралы**

 Адамзат баласының тарихы мен қазіргі кезеңде жер бетінде өмір сүріп жатқан халықтардың тарихында өткен әр ғасырдың өзіндік алар орны бар және ол ғасыр басқа ғасырлармен салыстырғанда ерекшеленіп тұрады. Қазақ халқының тарихында да ондай жүзжылдықтар жетіп артылады. Арыға терең бармай-ақ тек соңғы Қазақ хандығы дәуірі деп аталатын бес ғасырдың көшіне үңілсек, әр ғасырдың іздері халқымыз бен оның саяси құрылымы – төл мемлекетінің этносаяси, мәдени, көршілерімен қарым-қатынастар тарихында сайрап жатыр. Солардың ішінде XVIII ғасырдың орны айрықша байқалады.

 Осы ғасырдағы қазақ халқының тарихын қарастыруда саяси, әлеуметтік-экономикалық, мәдени, діни - рухани, қоғамдық қатынастар мәселелерімен қатар Қазақ елінің көрші елдермен халықаралық байланысы, оның ішінде Жоңғария мемлекетімен қарым-қатынастары ерекше орын алады. Қарастырып отырған ғасырдың алғашқы жартысында қазақ-жоңғар қатынастарында белсенділік рөл соңғысында болып, қазақ халқы үшін бұл кезең өте ауыр болса, ғасырдың екінші жартысынан бастап қазақ халқы өзінің тарихи өміршеңдігін дәлелдей отыра, қарым-қатынас барысында белсенділікті өз жағына ала алды. Ішкі және сыртқы факторлардың тікелей әсері нәтижесінде Жоңғария мемлекеті XVIII ғасырдың 50-ші жылдардың соңына таман біржолата күйреп, тарихтың көшінде қалды. Ал қазақ халқы болса толық жойылудан аман қалып, өз мемлекеттілігін сақтап қалды.

 Бұрынғы патшалық Ресей тарихнамасында қазақ-жоңғар қарым-қатынастары және сол қатынастардан туындаған қазақ қоғамының жағдайы арнайы түрде болмаса да, XVIII ғасырдағы мәселелер қатарында біршама қарастырылып өтіледі[1; 2; 3; 4; 5; 6; ]. Ш.Уәлиханов өзінің «Абылай» атты мақаласында қазақ халқы үшін бұл ғасырдың қандай болғаны жөнінде былай деп жазады: «XVIII ғасырдың бірінші он жылдығы қырғыз (қазақ) халқының өмірінде өте сұмдық уақыт болды. Жоңғарлар, еділ қалмақтары, жайық казактары, мен башқұрттар тұс-тұстан олардың ұлыстарына ойран салды, малды айдап кетіп, қырғыздарды тұтас отбастарымен тұтастай тұтқындады. Тәңірінің сынағы сияқты ызғарлы қыс, жұт пен аштық олардың қайғысын ауырлатты. Орынбордағы қырғыз бір басшы өз жерлестерінің аянышты жай-күйін бір топ ит қуған қоянның жағдайымен салыстырады. 1723 жыл өзінің қатерлі сипатымен қырғыздардың есінде ерекше орын алып, халық жадында ұзақ сақталып қалды»[6,119]. Одан әрі ол XVIII ғасырды «Абылай ғасыры» дей келе, ол - «қазақ батырлығының ғасыры болып табылады» деп түйіндейді ойын[6, 24].

 Өткен ғасыр басында ұлт зиялылары - Қ.Халид, Ш.Құдайбердіұлы, М.Тынышбаев да біз қарастырып отырған мәселе бойынша да өз ойлары мен пікірлерін қазақ оқырмандарға ұсынды[7; 8; 9]. Мысалы, Ш.Құдайбердіұлы осы ғасырдың 20-шы жылдарындағы қазақ-жоңғар қатынастары аясындағы жоңғарлардың қазақтарға жасаған ауыр соққылары мен оның салдарларын ауыз әдебиетінің материалдарына сүйене отыра, «Ақтабан шұбырынды, алқа көл сұлама» оқиғалары деп түсіндіреді[8,25]. Ал М.Тынышпаев болса, өзінің кезекті бір ғылыми мақаласын XVIII қазақ-жоңғар қатынастарындағы қазақтарға қарсы жоңғар жорықтары мен қазақтар жағының оларға қарсы жеңісті күрестері туралы жазып, мақала атауын «Ақтабан шұбырынды» деп қояды[9,185-199]. Міне, осы кездерден бастап барлық зерттеулерде қазақ-жоңғар қатынастарындағы XVIII ғасырдың 23-26 жылдар аралығы «Ақтабан шұбырынды, Алқакөл сұлама» оқиғалары деп аталынып келеді.

 Одан кейінгі кеңестік кезеңдегі тарихнамада бір жақты болса да XVIII ғасыр басындағы қазақ-жоңғар қатынастары мәселесінің аясы мен шеңбері кеңейіп, тың деректік материалдармен толықтырылып терең қарастырыла бастайды[10; 11; 12; 13; 14; 15; 16; 17; 18]. Біз бұл кезеңде мәселемен айналысқан зерттеушілердің тезистері мен баяндамаларының, жеке мақалаларының өте көп екендігін ескере келе, тек негізігі зерттеулерді ғана атап өткенімізді атап өтеміз.

 Тәуелсіздік кезеңіндегі тарихнамада, яғни қазіргі кезеңдегі зерттеулерде XVIII ғасыр басындағы қазақ – жоңғар қатынастары мәселелері мейілінше көп қарастырылды деуге болады. Ол зерттеулердің бәрін осы жерде көптігіне байланысты атап өту мүмкін емес деп ойлай келе, бірнешеуін ғана келтіреміз[19; 20; 21; 22]. Сол секілді соңғы жылдардағы зерттеулерде көтерілген негізгі мәселелерді ғана айтып өтеміз. Оларға – XVIII ғасырдағы қазақ қоғамы мен мемлекеттілігінің саяси дамуының мәселелері, көрнекті жеке тарихи тұлғалар - Әбілқайыр хан, Қайып хан, Абылай хан, сондай-ақ белгілі сұлтандар, атақты билер мен есімдері әр қазақтың тайпасының ұранына айналған қолбасшы-батырлар мен жекелеген батырлардың өмірлеріне қатысты мәселелер жатады. Бұл тарихнамалық кезеңдегі зерттеулердің айырмашылығына оларда бұрын-соңды ғылыми айналымға түспеген көптеген ауыз әдебиеті матетериалдарының пайдаланылуы жатады. Зерттеушілердің бәрі дерлік нақты тақырыптарын қарастыру барысында XVIII ғасыр басындағы қазақ-жоңғар қарым-қатынастарына міндетті түрде тоқталып өтеді. Сол себепті де біз бұл жұмысымызда қарастырылып отырылған мәселе жөнінде бұған дейінгі тарихнамадағы ғылыми жұртшылыққа мәлім, белгілі жағдайларды қайталамай, керісінше, осы XVIII ғасыр басындағы қазақ тарихында онша көп айтыла бермейтін және де өте аз қарастырылған кейбір мәселелер жөнінде қатысты өз ойларымыз бен тұжырымдарымызды алға тартпақшымыз. Олардың қатарына – қазақ тарихындағы XVIII ғасырға тарихшылардың көзқарасы, XVIII ғасыр басында қазақ-жоңғар қатынастары барысында қалыптасқан «Ақтабан шұбырынды, Алқакөл сұлама» оқиғаларына қатысты, атаудың ғылыми айналымға енгізілуі, сондай-ақ «Ақтабан шұбырындының» себептері туралы кейбір тұжырымдардың бұрыстығы және авторлық ойларымызды көрсету жатады.

 Алдыменен, жалпы XVIII ғасыр қазақ тарихында қалай бағаланады, қандай маңызға ие болған деген сұрауларға тоқталсақ.

 Ш.Уәлиханов өзі өмір сүрген жылдары, яғни XIX ғасырдың адамы ретінде өзінен жүз жыл бұрынғы ғасырға баға береді. Ол XVIII ғасырды қазақ халқы үшін «Абылай ғасыры», «әрі қазақ батырлығының ғасыры» деп атағаны белгілі. Бұл жерде Абылай ұғымы екі мәнде қолданылып тұр, біріншісі – нақты тарихи тұлғаның есімі ретінде, екіншісі – жиынтық символдық мәнде айтылып тұр. Абылай хан өмірінің 1730-1780 жылдар аралығындағы кезеңі жоңғар басқыншылығына, одан кейін қазақ жеріне баса-көктеп кірген қытай әскеріне қарсы, қазақ жерлерін жоңғарлардан азат ету жолындағы, қазақ мемлекеттілігін нығайтуға арналған, қазақ мемлекетін көршілерге мойндату жолындағы, хандықтың орталық билігін күшейту жолындағы күрестермен өткені белгілі. Сол себепті де Абылай ханның тұлғалық болмысы тірі кезінде халық алдында қалай құрметтелсе, қайтыс болғаннан кейін де тұлғалық бейнесі халық жадында мәңгі сақталып, киелі тарихи ұғымға айналады. Соған байланысты Абылай хан есімі символдық мәнде айтылып, Шоқан атап өткендей, «поэтикалық даңққа бөленеді»[6,124]. Шоқан жазған «Абылай ғасыры» дегеніміз - Абылай хан тұсында қазақ мемлекеті қайта күшейе бастады, Абылай хан мемлекет басшысы ретінде көршілерді мойындатты деген ойды білдіреді.

 Кезінде академик В.В.Бартольд «XVIII ғасыр бүкіл мұсылман әлемі үшін қатерлі болды» деп тұжырым айтып, оған бірнеше дәлелдер келтірген болатын[4, 275]. Мұсылман әлемінің құрамдас бір бөлшегі болған қазақ қоғамына да, оның мемлекеттілігінің дамуына да бұл тұжырымның тікелей қатысы бар. Олай болса, қысқаша түрде хандық дәуірдегі мемлекеттілік тарихына назар аударсақ.

 Дешті Қыпшақтың XV-XIX ғасырлардағы тарихы осы аумақта өмір сүрген қазақ этносының және оның саяси құрылымы – Қазақ хандығының тарихымен біте қайнасып жатыр. Ел тарихында бұл дәуір Қазақ хандығы дәуірі деп аталады. Уақыт жағынан алғанда бұл дәуірге - XV ғасырдың ортасы мен XIX ғасырдың бірінші ширегі аралығы енеді, ал әлемдік тарих тұрғысынан қарасақ, бұл дәуір - Ортағасырлардың соңғы кезеңі мен Жаңа заманның алғашқы кезеңдерін қамтиды.

 Хандық дәуірдің уақыт шеңберіне – ұлттық сипаттағы мемлекетіміз Қазақ хандығының тарих мінберіне көтерілген кезі – XV ғасырдың ортасы мен XIX ғасырдың 20-шы жылдарының бірінші жартысында оның тарих көшінде қалған кезі жатады. Осы үш жарым ғасырдан астам тарихы бар Қазақ хандығы дәуірін өз ішінде саяси тарихтың дамуына қарай шартты түрде екі үлкен кезеңге бөлуге болады. Бірінші кезеңге – хандықтың бір орталықтан басқарылып тұрған жылдары жатса, ал– Қазақ мемлекетінің бытыраңқылыққа ұшыраған жылдары – екінші кезеңді құрайды. Керей мен Жәнібек хандар тұсынан Тәуке хан қайтыс болғанға дейінгі, яғни 1715 жылға дейінгі аралық хандық дәуірдің бірінші кезеңі болса, одан кейінгі Әбілқайыр хан, Қайып, Болат хандар және Жолбарыс хандардан бастап хандық дәуірдің екінші – бытыраңқылық кезеңі басталады да, ол кезең хандықтың біржолата тарихтың көшінде қалумен аяқталады.

 Нақты тарихқа жүгінсек, Абылай ханға дейін де, одан кейін де қазақ мемлекеттілігіндегі ыдыраушылық үдерістер жалғаса берді және ол үдеріс оның мұрагерлері тұсында одан әрі шиеленісе түседі. Оның ақыры XIX ғасырдың бірінші ширегінде хандықтың жойылуына алып келгені баршаға мәлім. Қарапайым тілмен айтқанда, Абылай хан да, оның мұрагерлері де XVIII ғасыр басында Тәуке ханның өлімінен кейін орын алған қазақ мемлекеттілігінің ыдырауы үдерісін тоқтата алмады. Сол себепті де мемлекеттілік тұрғысынан алғанда қазақ тарихындағы XVIII ғасырды құлдырау ғасыры деуге болады. Абылай хан тұсында құлдырау үдерісі біршама тежелді, бірақ тоқтамады.

 Ойларымызды түйіндей келе, XVIII ғасырды қазақ халқының тарихында мемлекеттілік тұрғыда алғанда құлдырау ғасыры басталған кезең дейміз. Ал қалған тарихи үдерістердің бәрі сол құлдыраудың салдарлары болып табылады.

 XVIII ғасырдағы қазақ мемлекеттілігінің құлдырау үдерісі ішкі тарихи заңдылықтардан туындағанымен, сол ғасырдағы қазақ-жоңғар қатынастарының барысы, оның күрделі, шиеленісті жүруі бұл үдерісті үдетіп отырды. Сол себепті де XVIII ғасырдағы қазақ-жоңғар қатынастарын болашақта осы бағытта зерттеу көп нәтижелер береді деп ойлаймыз.

 Кеңестік тарихнамада XVIII ғасыр - қазақ халқы үшін бетбұрысты кезең делініп, ол бетбұрыс қазақ халқының Ресейдің қол астына қараумен байланыстырылды[11; 12]. Бұл тұжырымды ұсынушылар өз ойларын негіздеу үшін XVIII ғасырдағы қазақ-жоңғар қатынастарынан туындаған жағдайларды бетбұрысқа алып келген негізгі фактор ретінде қарастырады.

 Біз бұл жерде кеңестік тарихнамада қалыптасып, бірнеше ондаған жылдар бойы үстем боп келген тарихнамалық тұжырымдардың субьективтілігі басым екендігін есекртіп өтеміз.

 Қазақ халқының тарихында XVIII ғасыр басындағы қазақ – жоңғар қатынастарының өзіндік орны бар. Осы ғасыр басындағы қазақ тарихындағы ең басты оқиғалардың біріне – Қазақ хандығында саяси бытыраңқылықтың орын алуы және соның салдары ретінде туындаған «Ақтабан шұбырынды, Алқа көл сұлама» оқиғалары жатады.

 Тәуке хан қайтыс болғаннан кейін онсыз да формалды түрде өмір сүріп отырған орталық билік әлсіреп, қазақ қоғамында бір-біріне бағынбайтын бірнеше саяси құрылымдар мен күштер пайда болады. Есім ханның бір ұрпағы Қайып хан (1716-1718), одан кейін билікке келген Тәукенің үлкен ұлы Болат хан (1718-1723) осы жылдары қазақ қоғамында қалыптасқан ішкі саяси қайшылықтарды ретке келтіре алмады. Орталық атқарушы билік әлсіз болғандықтан жер-жердегі беделді сұлтандар өздерін хан деп жариялап, дербес саясат жүргізе бастайды. Кіші жүзде Әбілқайыр хан, Ұлы жүзде оның туысы Жолбарыс хан Тәшкенде отырып, дербес билеуші атанады. Түркістанда Болат ханның өлімінен кейін Тәуке ханның ұлы Сәмеке хан (1723-1737) таққа келеді, бірақ ол бір орталықтан басқарылатын мемлекеттік жүйені қалпына келтіре алмайды. Ал одан кейін Болаттың ұлы Әбілмәмбет хан (1738-1771) Түркістандағы тақты иеленеді. Кіші жүз бен Ұлы жүздің тайпалары өз хандарына бағынғандықтан, Түркістандағы Сәмеке, Әбілмәмбет хандардың билігі бар болғаны Орта жүз аумағындағы ру-тайпаларға, оның ішінде олардың бір бөлігіне ғана таралады. Сол себепті олар бүкіл қазақтың Ұлы ханы деп аталмай, бар болғаны Орта жүз хандары деп атала бастайды.

 Қазақ еліндегі осындай ішкі саяси жағдай көрші мемлекетке белгілі болатын. Батыстан ентелеп келе жатқан Ресей де, шығыстан әлсін-әлсін жорық жасап отырған Жоңғария да қазақ қоғамында қалыптасқан саяси жағдайдан барынша пайда табуды көздейді. Дәл осы кезеңдегі қазақ қоғамында қалыптасқан саяси жағдайды орыс тілінде жазылған бір құжаттың қысқаша мазмұны былайша көрсетеді: «...40 мың түтіннен тұратын қазақтарды Әбілқайыр хан басқарады, тағы да Барақ және Әбілмәмбет деген екі ханы бар. Олар Ұлытау мен Кіші тауды, Сыр, Сарысу және Торғай өзендерін, Қарақұм далаларын башқұрттардан бір айлық жерде көшіп-қонып жүреді. Қазақтардың тағы мынадай қалалары бар: 1. Басты қаласы – Ташкент, оның билеушісі Жолбарыс хан, 2.Түркістан, онда Сәмеке хан отыр, 3. Сайрам, онда Көшек хан билік құрады... »[23, 35-36].

 Ауыз әдебиетінің материалдары да осы кезеңдегі қазақ қоғамындағы ішкі саяси ахуалдың күрделі болғанынан хабардар етеді. Шежірелік материалдарда Әбілмәмбет ханның негізінен арғын руларына арқа сүйенгенін, Сәмеке ханның ұлдары Сейіт хан мен Есім хан Түркістан қаласы мен оған іргелес елді мекендерде билік жүргізіп, Әбілмәмбет ханмен тайталасып отырғанын, Орта жүздің тағы бір ірі саяси тұлғасы Барақ сұлтан ортажүздің найман, қоңырат, қаракесек руларын басқарып, бүкіл Қазақ еліндегі саяси шиеленістің отын одан әрі өршіте түскенін айтады. Барақ сұлтанның туған інісі Көшек хан(1750 жылы өлген) найманның садыр руын басқарып, Сайрам қаласында жеке-дара хан болып отырады.

 Тәуке хан қайтыс болғаннан кейін қазақ-жоңғар қатынастарындағы белсенділік соңғыларына өтіп, қазақтар жағы жеңілістерге ұшырай бастады. 1716 жылғы қазақ-жоңғар шайқасында Қайып хан мен Әбілқайыр хан әскерлері арасында ауызбіршіліктің болмауы жеңіліске алып келсе, 1717 жылы жоңғарлардың қазақ жеріне жорығы сәтті аяқталады[18,20]. Екі жақ арасындағы қарым - қатынастың өте ушығып тұрған кезінде қазақ қоғамында орталық биліктің болмауы, саяси бытыраңқылықтың белең алуы қандай ауыр жағдайларға әкелетінін кім кімге де түсінікті еді. Дәл осы тұста алты жылға созылған (1717-1722) екінші ойрат-цинь соғысы Қытай императоры Сюань Енің 1722 жылдың соңында қайтыс болуына байланысты уақытша тоқтатылады. Қытаймен соғысуға даяр отырған жоңғарлар бар күшін 1723 жылдың ерте көктемінде Қазақ Еліне бағыттады. 1723-1725 жылдардағы жоңғар әскерлерінің жойқын жорықтары қазақ халқына ауыр қайғы әкелгені белгілі. XVIII ғасырдың мәселелері туралы зерттеу жүргізген тарихшылардың бәрі «Ақтабан шұбырынды, Алқа көл сұлама» оқиғаларына тоқтамай өтпейді.

 Біз де қазақ –жоңғар қатынастары барысында пайда болған «Ақтабан шұбырынды, алқакөл сұлама» оқиғалары атты атауға қатысты ойларымызды білдірелік.

 Біздің ойымызша, XVIII ғасырдың 20-шы жылдарының орта тұсында қазақ халқының басына түскен ауыр да, қайғылы жағдайдың ел аузында «Ақтабан шұбырынды, Алқа көл сұлама» деп аталатындығын елғаш рет қағаз бетіне Шәкәрім Құдайбердіұлы 1911 жылы жарық көрген еңбегінде баяндайды[8,25]. Өйткені оған дейінгі XVIII ғасырдың басындағы қазақ халқының басындағы ауыр жағдай туралы А.И.Левшин, Ш.Уәлиханов, В.В.Бартольд және тағы басқа авторлар жазып өтеді, бірақ мұндай атаудың бар екендігін айтпайды да, жазбайды[1, 69-72; 4, 97; 6, 119-124]. Ш.Құдайбердіұлы бұл атауды жалпы мәтін арасында тек баяндап қана өтсе, М.Тынышпаев өзінің 1927 жылы жарық көрген ғылыми мақаласының атауын «Ак-табан - шубырынды» (Великие бедствия и великие победы казаков) деп атап, оны академик В.В.Бартольдтың құрметіне достары мен шәкірттерінің арнап шығарған жинағында жариялайды[24, 57-68]. Кеңестік кезеңде идеологиялық тұрғыда алаш қайраткерінің есімін атауға тыйым салынғандықтан тәуелсіздікке дейін алаш ардақтысының еңбектерін пайдалануға тыйым салынғаны баршаға аян. Тек тәуелсіздік жылдары ғана оның мұралары халқымен қауыша бастады, жаңа буын зерттеушілері оның еңбектерін толық пайдалануға мүмкіндік алды[9].

 Жинақтың алғысөзінде оны шығарушылар академик В.В. Бартольдтың құрметіне арнап 1925 жылдың күзінде еңбек жазуды жоспарлағанын айтады[24,XI]. М.Тынышпаевтың мақаласы «Тарих» атты бөлімге, төртінші мақала боп енеді. XX ғасыр басындағы ұлт зиялысы аталмыш мақаласының алғашқы сөйлемін «Осыдан 200 жыл бұрын қазақ халқы басынан ауыр жағдайды өткерді, одан кейін ұлттық рухтың жаппай көтерілгені және тарихи жау – қалмақтарға қарсы ерлікпен күрестің жүргені байқалды...»,- деп бастайды[9,185; 24,57]. Көлемі жағынан 15 беттен тұратын мақаланың жартысынан астамы 1723-1726 жылдардағы жоңғар шапқыншылығынан туған ауыр жағдайларды баяндауға арналса, қалған бөлігі Бұланты мен Аңырақай шайқастарындағы қазақ халқының жеңістері туралы айтады. Сондай-ақ осы мақаласында автор халық есінде XVIII ғасыр басындағы қайғылы оқиғалардың «Ақтабан шұбырынды» атауымен қатар Кіші жүзде «Сауран айналған», Ұлы жүз бен Орта жүзде «Алқа көл сұлама» деп аталатынын, халық аузында тағы бір атаудың - «Қайың сауған» деген атаудың бар екендігін айтады[9,189-191].

 Біздіңше, «Ақтабан шұбырынды, Алқа көл сұлама» оқиғасы халықтың жадында мәңгі сақталса да, ол оқиғаның 50, 100, 150 жылдығына арнап ешқандай мақала жазылмады, ешқандай шара жасалмады дейміз. Тіпті, оны сол аумалы-төкпелі заманда елеп, есіне алған адам болмаған да секілді. Ал, 200 жылдығына арналған жалғыз жұмысты алаш қайраткері, әрі ұлт зиялысы 1920-шы жылдары М.Тынышпаев қана жазды. Жазып қана қоймай, атауды ғылыми айналымға енгізеді, орыс тілді ғылыми ортаға таныстырады. Дүниежүзінің шығыстанушы ғалымдары мойындап, тіпті кейбіреулері үшін ең жоғарғы беделді тұлға ретінде танылған, ортағасырлық Түркістан тарихының алғаш зерттеші, академик В.В.Бартольдқа арнап шығарылған Жинаққа М.Тынышпаев мақаласының енуі – қазақ тарихындағы осы мәселенің өзектілігін арттырады. Осы мақаладан бастап «Ақтабан шұбырынды, Алқа көл сұлама» оқиғалары барлық оқулықтар мен академиялық басылымдарға енеді. Үстіміздегі жылы «Ақтабан шұбырынды» оқиғаларына 300 жыл толып отыр. Бұл тарихи датаны атап өту Жоғары білім және Ғылым министрлігінің жоспарында тұр және оны өткізу осы жылдың күз айларына жоспарланған деп естіп отырмыз.

 Сөйтіп, XVIII ғасыр басындағы қазақ тарихындағы ауыр оқиға алаш ардақтыларының арқасында ауыз әдебиетінен алынып, ғылыми айналымға енгізіледі. Енді осы оқиғаның себептері жөніндегі кейбір тұжырымдарға тоқталсақ.

 Біздің келесі ойларымыз белгілі әдебиет зерттеуші ғалым, филология ғылымдарының докторы Мұхтар Мағауиннің «Ақтабан шұбырынды» оқиғаларының пайда болу себептері туралы айтқан ойларына қатысты болмақ.

 «Біздің тарихи және көркем әдебиетте Ақтабан шұбырынды жоңғарлардың тұтқиыл шабуылы салдарынан болған төтенше бақытсыздық ретінде бейнеленеді. Шын мәнісінде, 1723 жылғы жоңғар шапқыны және соның нәтижесіндегі қазақ босқыны – осыған дейін тура қырық жыл бойы жүргізілген саясат пен майданның – Қазақ Ордасы мен Дүрбін - Ойрат арасындағы аяусыз күрестің соңғы түйіні, қорытынды зардабы ғана. Қазақ Ордасы 1723 жылы қалай қирады деп емес, осы 1723 жылға қалай жетті деп таңырқасақ ләзім»[25,133]. Одан әрі автор батыл ойларын айта келе, қазақтардың жоңғар жорықтарынан, жоңғар қаруынан жойылудан сақтап қалған олардың Цинь империясымен жүргізген соғыстарының барысы деп ой түйе келе, «...Егер еженхан Сюань Е бұдан бес жыл бұрын өлсе, Ақтабан-шұбырынды 1718 жылы, он жыл кейін өлсе, 1733 жылы орнайтын еді, Анық ақиқаты осы!» деп тұжырымдайды[25, 134]. Автордың тұжырымдарын қысқаша түйіндесек, 1723-1726 жылдардағы «Ақтабан шұбырынды» оқиғалары тікелей сол кезеңдегі жоңғар-қытай қарым-қатынастарының салдары екен.

 Ғалымның мұндай тұжырымымен келісе қою қиын. Дегенменде, 1722 жылғы ойрат-цинь уақытша бітімінің жоңғарлар үшін қазақтарға жорық жасауға мүмкіндік бергенін жоққа шығармаймыз. Бірақ ол фактор,- басты, негізгі себеп бола алмайды. Сол себепті де біз төменде «Ақтабан шұбырынды» оқиғаларының қандай басты себептері болғандығы туралы өз ойларымызды ортаға салайық.

 Қазақ-жоңғар қатынастарының Жоңғария мемлекеті құрылған кезден бері қалыптасқаны белгілі жайт. Осы қатынастар ішінде екі жақты әскери қатынастар, тонаушылық сипаттағы, кек алу, кек қайтару сипатындағы жорықтар XVII ғасырдың 30-шы жылдарынан бері жалғасып келеді. Жалпы, XVII ғасырдың 30-шы жылдарының ортасынан XVIII ғасырдың 10-шы жылдарының ортасына дейін, яғни Тәуке хан қайтыс болғанға дейін, қазақ-жоңғар қатынастары барысында екі жақ тарапынан қаншама үлкенді-кішілі итжығыс жорықтар мен шапқыншылықтар, шайқастар мен ұрыстар өтті. Бұл соғыстар екі мемлекетке де ауыр болды, бірақ екеуі де өздерінің өміршеңдігін көрсетті. Өйткені соғысушы екі жақ тарапынан жорықтарды орталық мемлекеттік билік ұйымдастырып отырды, орталық атқару биліктің жүйесі жұмыс істеп тұрды. Қазақ хандығы жағынан да осы кезеңде өз шамасынша орталық хандық биліктің институттары жұмыс істеп, хан билігі, билер кеңесі, батырлар институты секілді мемлекеттік құрылымдар жорықтар ұйымдастыру мен жау жорықтарына қарсылықтар ұйымдастыру сияқты маңызды мемлекеттік жұмыстарды жүзеге асырып отырды. Жоңғария XVII ғасырдың 90 –шы жылдарында Цинь империясымен соғыстар жүргізіп жатқандықтан, Қазақ хандығы жоңғарларға қарсы бірнеше жорықтар жасап, белсенділік көрсетеді. Жоңғар хандығы тарихының маманы И.Я.Златкин дәл осы жылдардағы, яғни XVII ғасырдың 90 –шы жылдарындағы қазақ-жоңғар қатынастарындағы қазақтар үшін болған негізгі мәселеге жер, жайылымдарды жатқыза тұра, сонымен бірге, сауда жолдары мен сауда орталықтарына бақылау орнату да маңызды болды деп санайды[14, 217]. Мұндай маңызды шараларды тек хан тапсырмасымен жүзеге асатыны өзінен өзі түсінікті.

 1698 жылы Жоңғария билігіне Цеван Рабтанның келуімен, бұған дейін атап өткеніміздей, екі жақты қатынастың жоңғарлар тарапынан сипаты өзгеріп, ол енді қазақтарға қарсы басқыншылық сипатқа ие бола бастайды. XVIII ғасырдың алғашқы 15 жылы ішінде екі жақтан да бір-біріне қарсы бірнеше жорықтардың жасалынғаны жөнінде тарихи әдебиеттерде жазылады[26, 122-126]. Бұдан шығатын қорытынды мынау – Тәуке хан қайтыс болғанға дейін қазақ-жоңғар қарым-қатынасында негізінен екі этностың өзі қалыптастырған мемлекеттік жүйелері, аумақтың екі саяси күштері – Қазақ хандығы мен Жоңғар хандығы тұрды. Қарым-қатынас барысындағы жеңістер қай мемлекеттің ұйымдасуына, күш-қуатына тікелей байланысты болды. Тәуке хан қайтыс болғанға дейін Қазақ хандығы бір орталықтан басқарылатын мемлекеттік жүйе болғандықтан өз жері мен халқын басқыншылықтан қорғап тұра алды.

 Өкінішке орай, Тәуке хан билігінің соңғы жылдары байқала бастаған орталық биліктегі бытыраңқылық үдеріс белең алып, ол тарихи шындыққа айналды. Қайып хан (1716-1718), одан кейін Болат хан (1718-1723) орталық хандық билікті сақтай алмады. Бұрынғы біртұтас Қазақ хандығы аумағының әкімшілік бөліктерінде бір-біріне бағынбайтын бірнеше жеке, дербес, келте хандықтар және оларға бағынбайтын бірнеше дербес сұтандар билігі қалыптасып, өмір сүре бастады. Осының салдары ретінде 1716 жылғы қазақтардың жоңғарларға жасаған жорығы сәтсіздікке ұшыраса, 1717 жылғы жоңғарлардың қазақ жеріне қарсы жүргізген жорығы жеңіспен аяқталады[18, 20-21]. Жекелеген хандар мен сұлтандардың қарсы жорықтары біршама сәтті аяқталғанымен онша тегеурінді бола алмады. Әрине, мұның себептері жоңғар билеушілеріне бірден түсінікті болды. 1723 жылы Жоңғария билеушісі Қытаймен жасалған уақытша бітімді пайдалана отырып, бар әскери күшін қазақтарға қарсы бағыттайды. Біртұтас, бір орталықтан басқарылатын Жоңғария мемлекеті өзінің бар әскери қуатын бір жұдырыққа жұмылдырып, бытыраңқы, шашыраңқы қазақ хандықтарына бағыттайды. Мұның зардабын әрине, ең алдымен халық көрді, басынан кешірді. Халық жадында бұл оқиғалар - «Ақтабан шұбырынды, Алқа көл сұлама», «Сауран айналған», «Қайың сауған» оқиғалары атауларымен қалып, атадан балаға жетіп, ұмытылмай келді.

 Осылайша, «Ақтабан шұбырынды» оқиғаларының ең басты себептеріне көзімізді жеткіземіз, ол – Жоңғар мемлекетінің жорығына тойтарыс, қарсылық ұйымдастыра алмаған Қазақ хандығындағы саяси бытыраңқылық жағдай, Жүздер аумағындағы хандықтарда ауызбіршіліктің болмауы және жекелеген сұлтандардың дербестік саясат ұстануы.

 Ал халықтың басынан кешкен ауыр жағдайын А.И.Левшин де, Ш.Уәлиханов та, Шәкәрім де, М.Тынышпаев та, М.Мағауин де көздерімен көргендей баяндайды. Біз өз тарапымыздан олардың ойларына толығымен қосыламыз.

 Осылайша осы жұмыста айтылған барлық ойларымызды жинақтай келе мынадай қорытындылар жасаймыз.

 Біріншіден, XVIII ғасырдың қазақ тарихындағы алатын орны туралы тұжырымдарды талқылай келе, оған әртүрлі тұрғыдан жауап беруге болады демекпіз. Бір жақты бір тұжырымды өте дұрыс айтылған деуден аулақпыз. Өз тұрғысынан қарағанда, Шоқан айтқандай, XVIII ғасыр – «Абылай ғасыры» және «батырлық ғасыры» бола алады. Сол сияқты бұл ғасырды «бетбұрысты дәуір» деп атаған кеңестік тарихшылардың да ойларының жаны бар. Ал, біз өз кезегінде мемлекеттік даму тұрғысынан қарай келе, XVIII ғасырды – «қазақ мемлекеттілігінің құлдырау ғасыры» деп атаймыз.

 Екіншіден, XVIII ғасырдың басындағы қазақ-жоңғар қатынастары барысында 1723-1725 жылдары болған ел басындағы қайғылы оқиғалардың «Ақтабан шұбырынды, Алқа көл сұлама» деп аталғындығын алғаш рет ауыз әдебиетінің материалдарына сүйеніп Шәкәрім Құдайбердіұлы атап өтсе, М.Тынышпаев осы аттас мақала жазып, бүкіл ғылыми ортаға таныс етеді. Сол кезден бастап бұл атау барлық оқулықтар мен академиялық басылымдарда қолданылып келеді.

 Үшіншіден, «Ақтабан шұбырынды, Алқа еөл сұлама» оқиғаларының басты себебіне сырқы фактор емес, ішкі факторды жатқызамыз. Ол дегеніміз – XVIII ғасында Тәуке ханның қайтыс болуынан кейін орын алған біртұтас, бір орталықтан басқарылатын мемлекеттіктің ыдырап, оның орнында саяси бытыраңқылықтың қалыптасуы нәтижесінде ұсақ хандықтар мен дербес сұлтандар билігінің пайда болуы. Мемлекеттіліктің құлдырауы XVIII ғасыр басында қазақ халқына орны толмас осындай ауыр оқиғаға алып келеді. Мұндай тарихи сабақты қазақ халқы ешқашан ұмытпауы қажет.

 Төртіншіден, қазақ тарихындағы «Ақтабан шұбырынды» оқиғалары секілді тарихи мәселелер болашақта жаңаша тұрғылар мен жаңа ғылыми әдіс-тәсілдерге негізделіп зерттеле береді демекпіз.

**Әдебиеттер**:

1. Левшин А.И. Описание киргиз-казачьих, или киргиз-кайсацких орд и степей. Спб., 1832. Ч.1-3.
2. Унковский И. Посольство к Зюнгарскому хун-тайчжи Цэван Рабтану капитана от артиллерии Ивана Унковского и путевой журнал его за 1722-1724 годы. Документы, издание с предисловием и примечанием Н.И.Веселовского.- СПб., 1887.
3. Крафт И.И.Принятие киргизами русского подданства. – Оренбург, 1897.
4. Бартольд В.В. Сочинения, том II. Часть 1. Общие работы по истории Средней Азии. Очерк истории Семиречья. М., 1963.
5. Румянцев П.П. Киргизский народ в прошлом и настоящем. СПб., 1910.
6. Уәлиханов Ш.Ш. Абылай. Көп томдық шығармалар жинағы. 2-басылым. – Алматы: «Толағай групп». 2010. Т.4. – 496 б. 119-124 бб.
7. Құрбанғали Халид. Тауарих хамса (Бес тарих). Ауд.: Б.Төтенаев, А.Жолдасов. – Алматы:Қазақстан, 1992. – 304 бет.
8. Құдайбердіұлы Ш. Түрік, қырғыз-қазақ һәм хандар шежіресі. – Алматы: Қазақстан; Сана, 1991. – 80 бет.
9. Тынышпаев М. История казахского народа. Составители и авторы предисловия проф. Такенов А.С. и Байгалиев Б.- Алма-Ата, «Қазақ университеті», 1993. – 224 стр.
10. Чулошников А.П.Очерки по истории казак-киргизского народа в связи с общими историческими судьбами других тюркских племен. Ч.1.Оренбург, 1924.
11. Аполлова Н.Г. Присоединение Казахстана к России в 30-х годах XVIII века. Алма-Ата, 1948.
12. Басин В.Я. Россия и казахские ханства в XVI-XVIII вв. Алма-Ата. 1971.
13. Чимитдоржиев Ш.Б. Взаймаотношения Монголии и Средней Азии в XVII-XVIII вв. М.,1979.
14. Златкин И.Я. История Джунгерского ханства.М.,1983.
15. Моисеев В.А. К вопросу об ойрато-казахских отношениях в 30-40-х гг XVIII в. // Казахстан, Средняя и Центральная Азия в XVI-XVIII вв. Алма-Ата, 1983. 177-191 стр.
16. Моисеев В.А. Некоторые вопросы казахско-джунгарских отношений в советской историографии. // Вопросы историографии и источниковедения Казахстана (дореволюционный период). Алма-Ата, 1988.
17. Моисеев В.А. Джунгарское ханство и казахи в XVII-XVIII вв. А., 1991.
18. Сулейменов Р.Б., Моисеев В.А. Из истории Казахстана XVIII века (о внешней и внутренной политике Аблая). – Алма-Ата. – 1988. – 144 с.
19. Ерофеева И.В. Хан Абулхаир: полководец, правитель, политик. Изд. 3-е, исправленное и дополненное. – Алматы: Дайк-Пресс, 2007. – 456 с.
20. Мәшімбаев С.М. Әбілқайыр хан (1693-1748).- Астана.- 216 б.
21. Қазақтың ханы – Абылай. Өмірі мен қызметіне қатысты құжаттар мен материалдар. Алматы: «Ел шежіре» КҚ, т.1. – 640 б.
22. Қазақтың ханы – Абылай. Өмірі мен қызметіне қатысты құжаттар мен материалдар. Алматы: «Ел шежіре» КҚ, т.2. – 640 б.
23. Казахско-русские отношения в XVI-XVIII веках.(Сборник документов и материалов). Издательство Академии Наук Казахской ССР. Алма-Ата, 1961.
24. В.В.Бартольду Туркестанские друзья, ученики и почитатели. Ташкент, 1927. - XII+556 стр. 57-68 с.
25. Мағауин М. Қазақ тарихының әліппесі. – Алматы: «Ер-Дәулет», 1994. – 238 бет.
26. Қазақстан тарихы (көне заманнан бүгінге дейін). Бес томдық. 3-том. – Алматы: «Атамұра», 2002. – 768 бет, суретті, карталы.